b"\n_START_ARTICLE_\nGerard Greene\n_START_SECTION_\nZa\xc4\x8detki\n_START_PARAGRAPH_\nGreene se je pridru\xc5\xbeil profesionalcem v sezoni 1993/94 v starosti 20 let. V sezoni 1995/96 se je trikrat prebil skozi kvalifikacijska sita jakostnih turnirjev, kar mu je na svetovni jakostni lestvici prineslo skok za 38 mest, na 72. mesto. Prav tako je osvojil svoj prvi poklicni turnir v karieri, \xc5\xa1lo je za enega od nejakostnih turnirjev karavane, Polish Masters. Leta 1997 se je prvi\xc4\x8d uvrstil v \xc4\x8detrtfinale na katerem od jakostnih turnirjev, na turnirju UK Championship so mu zmage nad Ianom Burnbyjem (6-5, prvi krog), Stevom Davisom (6-2, drugi krog), Andyjem Hicksom (9-6, tretji krog) in Garyjem Pontingom (9-6, osmina finala) prinesle mesto v \xc4\x8detrtfinalu in obra\xc4\x8dun z Ronniejem O'Sullivanom. O'Sullivan je bil od Greena bolj\xc5\xa1i z izidom 9-6.\n_START_SECTION_\n2003/04\n_START_PARAGRAPH_\nSezono 2003/04 je za\xc4\x8del v odli\xc4\x8dni formi in se na British Openu prebil v svoj drugi jakostni \xc4\x8detrtfinale, v katerem je moral znova priznati premo\xc4\x8d Ronnieju O'Sullivanu, izid je bil 4-5. Z dobrimi predstavami je nadaljeval tudi na UK Championshipu, na katerem ga je v drugem krogu z 9-7 porazil kasnej\xc5\xa1i zmagovalec Matthew Stevens, in LG Cupu (danes je turnir poznan pod imenom Grand Prix), kjer je bil od njega prav tako v drugem krogu bolj\xc5\xa1i Ken Doherty, rezultat je bil 2-5. Zavoljo teh dobrih predstav se je na svetovni jakostni lestvici za kratek \xc4\x8das zna\xc5\xa1el med najbolj\xc5\xa1imi 16 igralci sveta, a je nato sredi sezone padel v manj\xc5\xa1o rezultatsko krizo. Igre so se mu naposled le nekoliko poklopile, tako da si je na koncu sezone prvi\xc4\x8d v karieri uspel zagotoviti mesto med najbolj\xc5\xa1imi 32 igralci, zasedel je 26. mesto. V sezoni 2004/05 je bil na lestvici celo bolje uvr\xc5\xa1\xc4\x8den od Joeja Swaila in je imel tako prvi\xc4\x8d status najbolj\xc5\xa1ega severnoirskega igralca.\n_START_SECTION_\n2004/05\n_START_PARAGRAPH_\nZatem je imel Greene nekaj te\xc5\xbeav s palico, zaradi \xc4\x8desar so tudi njegovi rezultati ope\xc5\xa1ali. Neuspe\xc5\xa1en je bil na vseh jakostnih turnirjih, razen dveh, v sezoni in padel na 38. mesto svetovne jakostne lestvice. Slabe rezultate je sicer malce zacelila uvrstitev v \xc4\x8detrtfinale nejakostnega turnirja Irish Masters.\n_START_SECTION_\n2006/07\n_START_PARAGRAPH_\nSezona 2006/07 je Greenu na koncu prinesla \xc5\xa1e drugo uvrstitev med najbolj\xc5\xa1ih 32 igralcev sveta po jakostni lestvici, vrhunec sezone zanj pa je bil turnir Northern Ireland Trophy. Na njem se je uvrstil v 3. krog, izlo\xc4\x8dil ga je Vali\xc5\xbean Dominic Dale s 5-4.\n_START_SECTION_\n2007/08\n_START_PARAGRAPH_\nGreene se je na turnirju Grand Prix 2007 prvi\xc4\x8d v karieri prebil v polfinale na katerem od jakostnih turnirjev. Dodeljena mu je bila skupina B, v kateri so bili \xc5\xa1e Ronnie O'Sullivan, Steve Davis, Dominic Dale in kvalifikanta Tom Ford ter Mark Joyce. Dala in Davisa je premagal s 4-0, Forda 4-3 in Joyca 4-2, izgubil je le proti O'Sullivanu z 2-4. V skupini je tako zasedel drugo mesto, kar je pomenilo dovobj s prvouvr\xc5\xa1\xc4\x8denim iz skupine F, Rickyjem Waldenom, ki ga je Greene poni\xc5\xbeal s 5-0. V \xc4\x8detrtfinalu je izlo\xc4\x8dil \xc5\xa1e Joeja Perryja, v polfinalu pa je bil zanj premo\xc4\x8dan kasnej\xc5\xa1i zmagovalec Marco Fu, ki je slavil s tesnim izidom 6-5._NEWLINE_Greene se je nato s svojo morebiti najbolj\xc5\xa1o formo kariere uvrstil v \xc4\x8detrtfinale turnirja Northern Ireland Trophy, v katerem je bil zanj usoden Mark Allen s 3-5. Predtem je sicer Greene premagal novinca Lianga Wenboja (5-2, prvi krog) in nato \xc5\xa1e dva biv\xc5\xa1a svetovna prvaka: Marka Williamsa (5-3, drugi krog) in Kena Dohertyja (5-1, osmina finala). Kasneje v sezoni mu je forma upadla in v zadnjem krogu kvalifikacij za Svetovno prvenstvo je izpadel proti Marku Davisu z 2-10. Po koncu sezone je na svetovni jakostni lestvici dr\xc5\xbeal 33. mesto.\n_START_SECTION_\n2008/09\n_START_PARAGRAPH_\nSezona 2008/09 je bila za Greena solidna, a v njej ni dosegel vidnej\xc5\xa1ih rezultatov. Dobil je svoje prve dvoboje na \xc5\xa1estih od osmih jakostnih turnirjev v sezoni, a je nato le na dveh od teh \xc5\xa1estih turnirjev zmagal v svojem drugem dvoboju. Kar pa je najpomembneje, z zmagama nad Liujem Songom in Kenom Dohertyjem se je uspel prebiti skozi kvalifikacijsko sito Svetovnega prvenstva, na katerem je nato izpadel v prvem krogu, z 10-5 ga je odpravil Allister Carter."